

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

PAŠVALDĪBAS DOMES SĒDES PROTOKOLA IZRAKSTS

|  |  |  |
| --- | --- | --- |
| Ogrē, Brīvības ielā 33 | **Nr.3** | 2025. gada 27. martā |

**31.**

**Par nekustamā īpašuma Piekalnes iela 19A, Ogre, Ogres nov., kadastra numurs 7401 006 0217, sastāvā esošās** **zemes vienības ar kadastra apzīmējumu 7401 005 1448 nepieciešamību sabiedrības vajadzībām**

Ogres novada pašvaldībā (turpmāk – Pašvaldība) saņemts [Vārds, Uzvārds], personas kods [personas kods] un [Vārds, Uzvārds], personas kods [personas kods] (turpmāk kopā – Kopīpašnieces), pilnvarotās personas [Vārds, Uzvārds], personas kods [personas kods], 2025. gada 27. februāra iesniegums (reģistrācijas Nr. 2-4.2/668, turpmāk – iesniegums).

Iesniegumā Pašvaldībai izteikts piedāvājums sabiedrības vajadzībām atsavināt Kopīpašniecēm piederošā nekustamā īpašuma ar kadastra numuru 7401 006 0217, Piekalnes iela 19A, Ogre, Ogres nov., sastāvā ietilpstošo zemes vienību ar kadastra apzīmējumu 7401 005 1448 un platību 0.0897 ha, uz kuras atrodas Piekalnes ielas daļa.

Izvērtējot iesniegumā norādīto, Pašvaldības dome konstatē:

1. saskaņā ar ierakstiem Zemgales rajona tiesas Ogres pilsētas zemesgrāmatas nodalījumā Nr. 2186, nekustamā īpašuma, kadastra numurs 7401 006 0217, adrese: Piekalnes iela 19A, Ogre, Ogres nov., (turpmāk – Nekustamais īpašums), kas sastāv no divām zemes vienībām: zemes vienības ar kadastra apzīmējumu 7401 005 1448, 897 m2 platībā un zemes vienības ar kadastra apzīmējumu 7401 005 1449, 216 m2 platībā, īpašuma tiesības nostiprinātas Kopīpašniecēm, katrai uz ½ Nekustamā īpašuma domājamo daļu;
2. atbilstoši Valsts zemes dienesta Nekustamā īpašuma valsts kadastra informācijas sistēmā (turpmāk – Kadastra informācijas sistēma) reģistrētiem datiem Nekustamais īpašums ar kopējo platību 0.1113 ha sastāv no divām zemes vienībām: zemes vienības ar kadastra apzīmējumu 7401 005 1448, platību 0.0897 ha, bez adreses (turpmāk – Zemes vienība) un zemes vienības ar kadastra apzīmējumu 7401 005 1449, platību 0.0216 ha, ar adresi: Piekalnes iela 19A, Ogre, Ogres nov., LV-5001;
3. atbilstoši Pašvaldības 2012. gada 21. jūnija saistošo noteikumu Nr.16/2012 “Ogres novada teritorijas plānojuma grafiskā daļa un teritorijas izmantošanas un apbūves noteikumi” grafiskajam pielikumam [Ogres novada Ogres pilsētas teritorijas plānotajai (atļautai) izmantošana](https://tapis.gov.lv/tapis/lv/downloads/464)i, Zemes vienība atrodas satiksmes infrastruktūras teritorijā (S) un saskaņā ar Kadastra informācijas sistēmas datiem Zemes vienībai lietošanai noteiktais mērķis ir zeme dzelzceļa infrastruktūras zemes nodalījuma joslā un ceļu zemes nodalījuma joslā (kods 1101);
4. Zemes vienība atrodas starp Pašvaldībai piekritīgajām zemes vienībām ar kadastra apzīmējumiem 7401 005 0411 un 7401 005 0405, kas ietilpst nekustamā īpašuma ar nosaukumu “Piekalnes iela”, kadastra numurs 7401 005 0630 sastāvā un ir daļa no Piekalnes ielas;
5. saskaņā ar Pašvaldības 2025. gada 10. marta izziņā Nr. 2-5.1/682 “Par pamatlīdzekļa atrašanos Ogres novada pašvaldības bilancē” norādīto uz Zemes vienības atrodas Pašvaldības inženierbūve - Piekalnes iela, Ogrē (garums: 0,303km, segums grants un 0,150km, segums asfalts), kas iekļauta Pašvaldības bilancē, kontā 12138.

Saskaņā ar Ministru kabineta 2013. gada 30. aprīļa noteikumu Nr. 240 “Vispārīgie teritorijas plānošanas, izmantošanas un apbūves noteikumi” 2.21. apakšpunktu publiskā ārtelpa – sabiedrībai brīvi vai daļēji pieejamas teritorijas un telpa, ko veido ceļi, ielas, bulvāri, laukumi, publisku ēku pagalmi, pasāžas, krastmalas, promenādes, parki, dārzi, skvēri, meži, publiskie ūdeņi un citas vietas, kas nodotas publiskai lietošanai.

Likuma “Par autoceļiem” 2. panta ceturtā daļa noteic, ka iela ir transportlīdzekļu satiksmei paredzēta inženierbūve pilsētas teritorijā.

Zemes pārvaldības likuma 8. panta pirmajā daļā noteikts, ja līdz šā likuma spēkā stāšanās dienai autoceļš reģistrēts kā pašvaldības vai valsts ceļš un iekļauts pašvaldības vai valsts bilancē, bet zeme zem ceļa zemesgrāmatā ierakstīta uz privātpersonas vārda, šī persona nedrīkst liegt pārvietošanos pa pašvaldības vai valsts ceļu, savukārt 8. panta septītajā daļā noteikts, ka valsts vai pašvaldība atbilstoši budžeta iespējām vienojas ar zemes īpašnieku par zemes zem ceļa vai ielas atsavināšanu un atsavina to saskaņā ar normatīvajiem aktiem par sabiedrības vajadzībām nepieciešamā nekustamā īpašuma atsavināšanu.

Pašvaldību likuma 4. panta pirmās daļas 3. punktā noteikta pašvaldības autonomā funkcija - gādāt par pašvaldības īpašumā esošo ceļu būvniecību, uzturēšanu un pārvaldību.

Pašvaldību likuma 73. panta ceturtā daļa noteic, pašvaldībai ir tiesības iegūt un atsavināt kustamo un nekustamo īpašumu, kā arī veikt citas privāttiesiskas darbības, ievērojot likumā noteikto par rīcību ar publiskas personas finanšu līdzekļiem un mantu, savukārt likuma 10. panta pirmās daļas 16. punkts noteic, ka tikai domes kompetencē ir lemt par pašvaldības nekustamā īpašuma atsavināšanu un apgrūtināšanu, kā arī par nekustamā īpašuma iegūšanu.

Sabiedrības vajadzībām nepieciešamā nekustamā īpašuma atsavināšanas likuma 2. pantā noteikts, ka nekustamo īpašumu valsts aizsardzības, vides aizsardzības, veselības aizsardzības vai sociālās nodrošināšanas vajadzībām, sabiedrībai nepieciešamu kultūras, izglītības un sporta objektu, inženierbūvju un inženierkomunikāciju būvniecībai vai transporta infrastruktūras attīstībai, kā arī citu sabiedrības vajadzību nodrošināšanai, ja šis mērķis nav sasniedzams ar citiem līdzekļiem, savukārt 4. pants noteic, ka nekustamā īpašuma atsavināšana sabiedrības vajadzībām notiek, vienojoties par labprātīgu nekustamā īpašuma atsavināšanu vai atsavinot to piespiedu kārtā uz atsevišķa likuma pamata.

Ņemot vērā minēto, secināms, ka Zemes vienība uz kuras atrodas Piekalnes ielas daļa ir nepieciešama Pašvaldību likuma 4. panta pirmās daļas 3. punktā noteiktās pašvaldības autonomās funkcijas nodrošināšanai un atsavināma sabiedrības vajadzībām.

Pamatojoties uz Sabiedrības vajadzībām nepieciešamā nekustamā īpašuma atsavināšanas likuma 2. un 4. pantu, Zemes pārvaldības likuma 8. panta septīto daļu, Pašvaldību likuma 4. panta pirmās daļas 3. punktu, 10. panta pirmās daļas 16. punktu, 73. panta ceturto daļu,

**balsojot: ar 18 balsīm "Par" (Andris Krauja, Artūrs Mangulis, Atvars Lakstīgala, Dace Māliņa, Dace Veiliņa, Daiga Brante, Dzirkstīte Žindiga, Egils Helmanis, Gints Sīviņš, Ilmārs Zemnieks, Jānis Iklāvs, Jānis Kaijaks, Jānis Siliņš, Kaspars Bramanis, Pāvels Kotāns, Raivis Ūzuls, Rūdolfs Kudļa, Valentīns Špēlis), "Pret" – nav, "Atturas" – nav, "Nepiedalās" – nav,**

Ogres novada pašvaldības dome **NOLEMJ:**

1. **Noteikt**,ka sabiedrības vajadzībām – Pašvaldību likuma 4. panta pirmās daļas 3. punktā noteiktās pašvaldības autonomās funkcijas - gādāt par pašvaldības īpašumā esošo ceļu būvniecību, uzturēšanu un pārvaldību, nodrošināšanai nepieciešams atsavināt nekustamā īpašuma Piekalnes iela 19A, Ogre, Ogres nov., (kadastra numurs 7401 006 0217) sastāvā esošo zemes vienību (kadastra apzīmējums 7401 005 1448) 897 m2 platībā (turpmāk – Zemes vienība).
2. **Uzdot** Ogres novada pašvaldības maksas pakalpojumu izcenojumu aprēķinu un atlīdzības noteikšanas komisijai uzsākt Zemes vienības atsavināšanas procesu atbilstoši normatīvajos aktos noteiktajai kārtībai.
3. **Noteikt**, ka visi izdevumi saistībā ar Zemes vienības atsavināšanu tiek segti no Ogres novada pašvaldības budžeta līdzekļiem.
4. **Kontroli** par lēmuma izpildi uzdot Ogres novada pašvaldības izpilddirektoram.

(Sēdes vadītāja,

domes priekšsēdētāja E. Helmaņa paraksts)